Diit 116
Liak raam mi ci kään li̱th kɛ Kuoth
1
Ɣän nhɔakä Kuɔth Nhial,
kɛ ɣöö cɛ wieedä kɛnɛ
palä liŋ.
2
Kɛ kui̱ kä ɣöö cɛ ɣä ga̱ŋ ji̱thdɛ,
ɣän bä la cɔalä ni jɛ
min ŋuɔtdä ta̱a̱ teekä.
3
Kä cu dep li̱eth ɣä yian,
kä cu dual wä jɔɔkni
ben kä ɣä,
ɣän cu rik ɣä cuc kɛnɛ
jiath lɔaac.
4
Kä ɣän cua̱ Kuoth Nhial
cɔl wa̱a̱ i̱,
“Liɛpä ni ji̱
lö Kuoth Nhial,
kän tëkdä!”
5
Kuoth Nhial gɔaaɛ
kä tëë kɛ cuŋ,
Kuothda tëëkɛ kɔ̱a̱c lɔaac.
6
Kuoth Nhial la gaŋɛ can,
mëë ta̱a̱ kɛ riɛk cuɛ ɣä luäk.
7
Ku lɔ̱a̱ŋ nyɔk lö ti̱eeydä,
kɛ ɣöö ci Kuoth Nhial
gɔaaɛ ji̱.
8
Kɛ ɣöö ci Kuoth Nhial
ɣä kän li̱th,
kä cɛ wieedä jakä cuŋ,
kä ci ɣä gaŋ kä ɣöö
dëë tɛɛth.
9
Kä ɣän cua̱ ja̱l ni nhiam
Kuɔth Nhial muun in tëk ji̱kɛ.
10
Ɣän cua̱ ŋa̱thdä käp,
ɛ cäŋ ɛ mëë wa̱a̱ i̱,
“Ɣän cä da̱k ɛlɔ̱ŋ.”
11
Rɛy gääyädä cua̱ wee i̱,
“Nɛy diaal kɛ ji̱ kacä.”
12
Kuɛ la ŋu mi bä luɔ̱c
Kuoth Nhial,
kɛ kui̱ gɔɔyädɛ kɛ ɣä?
13
Ɣän bä jɛ ka̱m muc kɔaŋ
kɛ kui̱ käänä,
kä bä jɛ la̱r tɛ̈th lɔaac
kɛ ɣöö cɛ ɣä kän.
14
Ɣän bä ya̱cdä jak kä thuɔ̱k
kɛ Kuoth Nhial,
nhiam nɛɛnikɛ diaal.
15
Min bɛc ɛlɔ̱ŋ kä Kuoth Nhial,
ɛ lia̱a̱ nɛɛni tin ŋa̱thkɛ jɛ.
16
Ɛ ɣän ja̱ŋdu lö Kuoth Nhial,
ɛ ɣän ja̱ŋdu, min la gat
nya läätädu.
Ji̱n ci ɣä lony rɛy yieenädä.
17
Ɣän bä ji̱ moc muc tɛthä lɔaac,
kä bä cɔl ni ji̱n
Kuoth Nhial.
18
Ɣän bä ya̱cdä jak kä thuɔ̱k
kɛ Kuoth Nhial,
nhiam nɛɛnikɛ diaal,
19
rɛy kal luaak Kuɔth Nhial,
ni rɛydu lö Jɛ-ru-tha-lɛm.
Liakɛ Kuoth Nhial!
